Belanghebbendes weier om te glo Aardklop is doodNadat adv. Louise Barretto, voorsitter van die Aardklop-direksie, op 24 Februarie aangekondig het dié fees in Potchefstroom “gaan met onmiddellike effek in die huidige formaat gestaak word”, het ŉ groep wat bekendstaan as die “Aardklop-belanghebbendes” Sondag vergader met die doelstelling dat die Aardklop-kunstefees wat beplan is vir 4 tot 8 Oktober, steeds moet plaasvind. Volgens Japie Gouws, besturende direkteur van die ATKV en woordvoerder van die groep, sal meer inligting bekend gemaak word “sodra daar meer duidelik oor die stand van sake en die haalbaarheid van ŉ 2016-fees is”. Volgens Gouws was die reaksie op die besluit om Aardklop te staak, was só oorweldigend dat ŉ aantal verteenwoordigers van die Potchefstroom Sakekamer, die Noordwes-Universiteit, die Tlokwe-stadsraad, stigtersborge, ander borge, kultuurorganisasies, die media, kunstenaars, oud-direksielede en ander belanghebbendes Sondag in Stellenbosch vergader het om die aangeleentheid te bespreek. Gouws het namens die Aardklop-belanghebbendes gesê dat almal dit eens was dat daar oor die afgelope 18 jaar soveel in die Aardklop-fees en Aardklop-handelsmerk belê is, dat hulle nie die aankondiging goedsmoeds kan aanvaar nie. Daar is besluit dat daar dringend met die direksie van die Aardklop Stigting vergader moet word om agter die kap van die byl te kom. “Dit is vir ons moeilik om die rasionaal van die direksie se besluit te begryp omdat geen van die belanghebbendes vooraf gekonsulteer is of geen ander inligting beskikbaar is nie,” het Gouws gesê. “Die effek van die besluit op Potchefstroom en sy gemeenskappe in die algemeen, die universiteit, asook op die kunste en kunstenaars in die breë, is nie behoorlik in ag geneem nie.”